CELEX: 32019D0690
Language: hu
Date: 2019-04-30 00:00:00
Title: A Bizottság (EU) 2019/690 végrehajtási határozata (2019. április 30.) a Svédország által az SWT-2.3-101 és az SWT-3.0-113 szélturbinamodell forgalomba hozatalának megtiltására és a már forgalomba hozott ilyen gépek visszahívására irányuló, a 2006/42/EK európai parlamenti és tanácsi irányelv alapján hozott intézkedésről (az értesítés a C(2019) 3118. számú dokumentummal történt) (EGT-vonatkozású szöveg.)

3.5.2019   
               
               
                  HU
               
               
                  Az Európai Unió Hivatalos Lapja
               
               
                  L 116/78
               
            
         A BIZOTTSÁG (EU) 2019/690 VÉGREHAJTÁSI HATÁROZATA
         (2019. április 30.)
         a Svédország által az SWT-2.3-101 és az SWT-3.0-113 szélturbinamodell forgalomba hozatalának megtiltására és a már forgalomba hozott ilyen gépek visszahívására irányuló, a 2006/42/EK európai parlamenti és tanácsi irányelv alapján hozott intézkedésről
         
            
               (az értesítés a C(2019) 3118. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 11. cikke (3) bekezdésének második albekezdésére,
         mivel:
         
                     (1)
                  
                  
                     Svédország intézkedést hozott az SWT-2.3-101 szélturbinamodell forgalomba hozatalának megtiltására és forgalomból történő kivonására, mivel az nem felelt meg a 2006/42/EK irányelv I. mellékletének 1.3.8.1. és 1.4.2.1. pontjában meghatározott alapvető egészségvédelmi és biztonsági követelménynek. A mozgó erőátviteli részekről szóló 1.3.8.1. pont értelmében a mozgó erőátviteli részek által okozott veszélyek elleni személyi védelemre tervezett védőburkolatoknak az 1.4.2.1. pontban említettek szerint rögzítve kell lenniük. Az 1.4.2.1. pontnak megfelelően a rögzített védőburkolatokat olyan rendszerekkel kell rögzíteni, amelyeket csak szerszámmal lehet kinyitni vagy eltávolítani. Ezzel összefüggésben Svédország jelezte, hogy az SWT-2.3.-101 rotormodellen a mozgó részekkel szembeni védelemre szolgáló rögzített védőburkolatot külön szerszám nélkül ki lehet nyitni, és ez nem felel meg a 2006/42/EK irányelv I. mellékletének 1.3.8.1. és 1.4.2.1. pontjában meghatározott követelményeknek.
                  
               
                     (2)
                  
                  
                     Az SWT-3.0-113 szélturbinamodell esetében Svédország azon meggondolásból hozott intézkedést, hogy a gép nem felelt meg a 2006/42/EK irányelv I. mellékletének 1.5.14. pontjában meghatározott alapvető egészségvédelmi és biztonsági követelménynek. A gépbe való beszorulás veszélyéről szóló 1.5.14. alapvető egészségvédelmi és biztonsági követelmény előírja, hogy a gépet úgy kell megtervezni, gyártani és felszerelni, hogy személy ne szorulhasson benne, vagy ha ez lehetetlen, akkor legyen rajta segélyhívó eszköz. Ebben a tekintetben Svédország jelezte, hogy az SWT-3.0-113 szélturbina füstérzékelőjének nincs figyelmeztető jelzése, amely tűz esetén figyelmeztetné a turbina belsejében tartózkodó személyt.
                  
               
                     (3)
                  
                  
                     A Bizottság a védintézkedés Svédország általi bejelentésének beérkezését követően egyeztetést kezdeményezett az érintett felekkel véleményük meghallgatása érdekében. 2018. november 12-én a Bizottság levelet küldött a gyártónak. A gyártó 2018. november 30-i válaszában tájékoztatta a Bizottságot arról, hogy intézkedéseket hozott az SWT-2.3-101 és az SWT-3.0-113 szélturbinamodell meg nem felelésének orvoslására, hogy biztosítsa a 2006/42/EK irányelvnek való megfelelést, és a szóban forgó intézkedések végrehajtása az előírt határidő, azaz 2017. december 31. előtt lezárult.
                  
               
                     (4)
                  
                  
                     A Svédország által a védintézkedés tekintetében adott magyarázat és a Bizottság rendelkezésére álló dokumentáció alapján az SWT-2.3-101 szélturbinamodell nem felel meg a 2006/42/EK irányelv I. mellékletének 1.3.8.1. és 1.4.2.1. pontjában meghatározott alapvető egészségvédelmi és biztonsági követelményeknek. Ezenkívül az SWT-3.0-113 szélturbinamodell nem felel meg a 2006/42/EK irányelv I. mellékletének 1.5.14. pontjában meghatározott alapvető egészségvédelmi és biztonsági követelménynek. Ezek a hiányosságok veszélyeztethetik a személyek egészségét és biztonságát.
                  
               
                     (5)
                  
                  
                     Ezért a Svédország által hozott védintézkedés indokoltnak tekintendő,
                  
               ELFOGADTA EZT A HATÁROZATOT:
         
            1. cikk
            A Svédország által a Siemens Gamesa Renewable Energy AB által gyártott SWT-2.3-101 és SWT-3.0-113 szélturbinamodell forgalomba hozatalának megtiltására és forgalomból történő kivonására irányuló intézkedések indokoltak.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. április 30-án.
            
               
                  a Bizottság részéről
               
               Elżbieta BIEŃKOWSKA
               
                  a Bizottság tagja
               
            
         
         
            (1)  HL L 157., 2006.6.9., 24. o.